**

# Materiál na rokovanie

**Hospodárskej a sociálnej rady SR**

# dňa 15.8.2016

**K bodu č. 10)**

**Stanovisko k**

**návrhu nariadenia vlády Slovenskej republiky** z ... 2016, **ktorým sa mení nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov**

**Všeobecne k návrhu**

Účelom návrhu je zmeniť sortiment mliečnych výrobkov, ustanoviť výšku pomoci z prostriedkov štátneho rozpočtu a ustanoviť najvyššie úhrady platených žiakmi. Pri najvyššej úhrade platenej žiakmi sa zároveň uplatňuje znížená sadzba DPH vo výške 10 % podľa § 27 ods. 1 druhej vety zákona č. 222/2004 Z. z. v znení účinnom od 1. januára 2016, ktorá sa uplatňuje na všetky tovary podľa prílohy č. 7, podľa ktorej sa má 10 % sadzba DPH vzťahovať na „ex 0401 – Mlieko a smotana nezahustené ani neobsahujúce pridaný cukor ani ostatné sladidlá – len mlieko“.

Z vecného hľadiska je cieľom návrhu nariadenia vlády podporiť spotrebu mlieka a mliečnych výrobkov u žiakov, prispieť k zaisteniu zdravej výživy a súčasne vytvárať zdravé stravovacie návyky. Mliečne výrobky, ktoré sú uvedené v prílohe č. 1 nariadenia vlády, zodpovedajú požiadavkám zdravej výživy a prispôsobujú sa požiadavkám žiakov tak, aby sa zvýšila konzumácia mlieka a mliečnych výrobkov u žiakov.

K doložke vybraných vplyvov Komisia na posudzovanie vybraných vplyvov z PPK odporúča predkladateľovi, aby použil aktuálnu doložku vybraných vplyvov účinnú od 1. 4. 2016 a zároveň v nej vyznačil, že materiál nemá žiadne vplyvy na služby verejnej správy pre občana.

V Analýze vplyvov na rozpočet verejnej správy, na zamestnanosť vo verejnej správe a financovanie návrhu predkladateľ uvádza, že predložený návrh nebude mať dopad na financie miest a obcí tak na strane príjmov, ako aj na strane výdavkov. Podľa názoru ZMOS pri postupnom zapájaní ďalších škôl a školských zariadení môže dochádzať k zvyšovaniu personálnych výdavkov.

**Pripomienky k návrhu:**

ZMOS k návrhu Nariadenia vlády Slovenskej republiky z ... 2016, ktorým sa mení nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov neuplatňuje žiadne zásadné pripomienky.

**Záver:**

ZMOS navrhuje, aby HSR SR odporučila predložený návrh na ďalšie legislatívne konanie.

 **Michal Sýkora**

 **predseda**